Лерин (областна единица)
Лерин () е областна единица в Република Гърция. Разположена е в северозападната част на Егейска Македония и е част от административната Област Западна Македония. Центърът ѝ е град Лерин (Флорина).

География 
Областна единица Лерин граничи с областните единици Пела на изток, Кожани на юг, Костур на югозапад, с албанската община Девол на запад, с Голямото Преспанско езеро на северозапад и с общините Битоля и Ресен на Северна Македония на север.

На територията на областна единица са разположени пет от Егейските езера – по-голямата част от Малкото Преспанско, Петърското, Руднишкото, югозападната част от Островското и езерото Зазерци.

Планинските вериги Пелистер (2117 метра) – Нередска планина (2128 метра) и Нидже (2524 метра) – Малка Нидже (1998 метра) разделят нома на четири ясно обособени географски области:

 В северната част на областната единица е разположено Леринското поле, най-южната част на голямата Пелагонийска котловина, оградено от планините Нередска от югозапад и от Малка Нидже от югоизток.

 В южната част на областната единица влиза северната част на областта Саръгьол, разположена от югоизточната страна на Малка Нидже.

 В северозападната част на областната единица, оградена от изток от планините Пелистер и Корбец е гръцката част на областта Преспа.

 На югозапад в областната единица влиза северната част от областта Кореща, разположена между планините Корбец и Нередска. Традиционно селата в Корещата, гравитират към Костур.

Леринското поле се отводнява от река Сакулева (минаваща през Лерин) и от притока ѝ Стара река. Сакулева тече на север и се влива в река Църна на територията на Северна Македония. В западната част на областната единица тече в южна посока извиращата от Пелистер река Бистрица.

Деми и общини 

Номи в Гърция
Западна Македония